 **ДО**

 **КМЕТОВЕТЕ НА ОБЩИНИ**

**Относно:** *Информиране на местните производители относно Регламент (ЕС) 2023/2411 за* *защита на географски означения на занаятчийски и промишлени продукти.*

**УВАЖАЕМИ ГОСПОЖИ И ГОСПОДА,**

Във връзка с **Регламент (ЕС) 2023/2411** на Европейския парламент и на Съвета от 18 октомври 2023 г., Ви информираме за **възможността за защита на географски означения на занаятчийски и промишлени продукти и необходимостта от уведомяване на всички местни производители.**

С този Регламент се въвежда закрила на географските означения за занаятчийски и промишлени продукти, подобно на вече установените означения за храни, вина и други спиртни напитки. Целта е да се опази и развие културното наследство в занаятчийския и промишлен сектор на продуктите спрямо техния географски произход, традиции и специфика при производството.

**Занаятчийските и промишлените продукти трябва да отговарят на следните три критерия, за да се ползват от закрила на равнище ЕС:**

*1. продуктът трябва да е с произход от определено място, регион или държава;*

*2. даденото му качество, репутация или друга характеристика трябва да се дължи основно на географския му произход;*

*3. поне един от етапите на производство трябва да се извършва в определения географски район.*

Такива продукти могат да бъдат:

* Различни тъкани и изделия от дърво, керамика, камък, кварц и др. с местна идентичност (Троянска керамика, Чипровски килими, Калоферска дантела, Варовик „Врачански камък“ и др.)
* Ножарски, кожарски или други занаятчийски изделия (Габровски ножове, Родопска каба гайда и др.)

С оглед максимална защита на местните занаятчийски и промишлени продукти, **Патентното ведомство призовава общините:**

1. Да информират всички местни занаятчии и производители за възможността да защитят своите продукти чрез регистрация като географско означение съгласно Регламента. За целта всички производители на даден продукт следва да се обединят и да изготвят спецификация, която да описва подробно произход, място и начин на създаване, определени норми и други конкретни специфики при изработката на продукта, които го определят като уникален.
2. Да окажат съдействие на всички, желаещи да направят регистрация за географско означение при процеса на кандидатстване или като докажат произхода на съответния продукт;
3. Да насърчат всички браншови и потребителски организации, търговски камари, НПО, търговци на дребно и др. да предприемат необходимите действия по изготвяне на документациите по регистрацията.

**Важно:** Кандидати за регистрация на географско означение, могат да бъдат асоциации, група производители или занаятчии, както и група регионални производители. По изключение могат да кандидатстват отделни производители или общини, стига да посочат достатъчно убедителни мотиви, че продуктът е уникален за съответния географски регион.

Новият Регламент започва да се прилага от **1 декември 2025 г.**, като **след 2 декември 2026 г. направените досега на национално ниво регистрации се прекратяват.** Приложено предоставяме Ви списък на вече регистрирани на национално и международно ниво географски означения, които ще бъдат заличени, ако не бъдат пререгистрирани съгласно новия Регламент на ЕС.

Патентното ведомство на Република България очаква отговор от Европейската комисия (ЕК) и Службата на Европейския съюз за интелектуална собственост (СЕСИС) относно обхвата на новия регламент и дали той включва тютюните и българската закваска за кисело мляко.

Повече информация може да откриете на интернет страницата на Патентно ведомство: [**https://www.bpo.bg/**](https://www.bpo.bg/), както и в раздела за географски означения: [**https://www.bpo.bg/bg/obekti/geografski-oznacheniya**](https://www.bpo.bg/bg/obekti/geografski-oznacheniya) **.**

Заинтересованите лица могат да подават своите запитвания на имейла на Патентно ведомство: services@bpo.bg. За допълнителни въпроси и разяснения, може да се обръщате към Мая Филипова, дирекция "Международно сътрудничество и проекти", тел. 02/9701 405, ел. поща: mpetrova@bpo.bg .

Като разчитам на Вашата активна роля в процеса на съхраняване на българската традиция и културна идентичност и с пожелание за светли Великденски празници, оставам

**С уважение,**

**Силвия Георгиева**

**Изпълнителен директор**